Apr 19,2017
టీసీఎస్‌ లాభం రూ.6,608 కోట్లు
ముంబయి: సాఫ్ట్‌వేర్‌ దిగ్గజ సంస్థ 'టాటా కన్సెల్టెన్సీ సర్వీసెస్‌' (టీసీఎస్‌) మార్చితో ముగిసిన నాలుగో త్రైమాసికంలో 4.2 శాతం వృద్ధితో రూ.6,608 కోట్ల నికర లాభాలను ఆర్జించింది. ఇదే సమయంలో కంపెనీ రెవెన్యూ 4.2 శాతం పెరిగి రూ.29,642 కోట్లకు చేరింది. గత ఏడాది ఇదే కాలంలో సంస్థ రూ.6,347 కోట్ల నికర లాభాలను, రూ.28,449 కోట్ల రెవెన్యూను నమోదు చేసిన సంగతి విదితమే. 2016-17 ఆర్థిక సంవత్సరానికి కంపెనీ నికర లాభాలు 8.3 శాతం వృద్ధితో రూ.26,289 కోట్లకు చేరాయని కంపెనీ మంగళవారం ప్రకటించింది. ఇదే సమయంలో ఆదాయాలు 8.6 శాతం పెరిగి రూ.1.17 లక్షల కోట్లుగా నమోదయ్యాయని తెలిపింది. డాలర్ల రూపంలో క్రితం క్యూ4లో టీసీఎస్‌ రెవెన్యూ ఏకంగా 8.5 శాతం పెరిగింది. 2016-17లో కంపెనీ డిజిటల్‌ టెక్నలజీస్‌ వ్యాపారం 29 శాతం వృద్ధితో 3 బిలియన్‌ డాలర్లకు చేరింది. గత మార్చితో ముగిసిన ఆర్థిక సంవత్సరంలో తమకు కీలకమైన మార్కెట్లు ఆర్థికంగా, రాజకీయంగా చాలా అనిశ్చితిలో ఉన్నప్పటికీ మెరుగైన వృద్ధిని సాధించామని టీసీఎస్‌ చీఫ్‌ ఎగ్జిక్యూటివ్‌ ఆఫీసర్‌ రాజేష్‌ గోపినాథన్‌ పేర్కొన్నారు. తమ ఖాతాదారులు సమీకృత ఆఫర్లను కోరుతున్నారని, వారి క్లౌడ్‌ ఎజెండా ప్రకారం సొల్యూషన్స్‌ అందిస్తున్నామన్నారు.
మీ స్నేహితులకు రికమెండ్ చెయ్యండి